Pierre Simon Benjamin Duvivier

**Pierre Simon Benjamin Duvivier**, nado en París o 5 de novembro de 1730 e finado na mesma cidade o 10 de xullo de 1819, foi un medallista e deseñador de moeda francés, o décimo terceiro en ocupar o posto de gravador xeral de moedas de Francia.

## Traxectoria 
### Orixes e formación 
Pierre Simon Benjamin Duvivier naceu o 5 de novembro de 1730 en París, un dos dezasete fillos do gravador Jean Duvivier (1687-1761), medallista oficial de Lois XV (1715-1774) e de Marie-Louise Vignon (finada en 1756), unha familia proveniente de Liexa. Un dos seus irmáns foi o pintor e gravador Thomas Germain Joseph Duvivier. A súa irmá Jeanne Louise Françoise casou co tamén gravador Jacques Nicolas Tardieu (1716-1791).

Benjamin Duvivier ingresou no *Collège des Quatre-Nations*, da antiga Universidade de París, para estudar Humanidades e Filosofía, e alí coñeceu e estableceu amizade con Abraham Hyacinthe Anquetil-Duperron e con Nicolas Louis de Lacaille, o futuro astrónomo. Chegou a planear unha viaxe de exploración con Anquetil-Duperron, que se viu obrigado a cancelar por motivos de saúde.
[miniatura|223x223px|**Pierre Simon Benjamin Duvivier** fixo en [1762 este retrato do seu pai, Jean Duvivier (1687-1761).]]
A decisión de Benjamin de seguir unha carreira artística atopouse coa oposición drástica do seu pai. A raíz deste conflito abandonou o fogar familiar e instalouse coa súa irmá e o seu cuñado, Tardieu, quen contribuíu na súa formación como gravador.

O 25 de setembro de 1756 gañou unha medalla concedida pola Academia Real de Pintura e Escultura, cun gravado dunha escena da natureza. O 24 de novembro de 1764 foi admitido como membro da Real Academia de Pintura e Escultura, que o recibiu o 28 de decembro de 1776 e da que foi nomeado conselleiro en 1792. O 21 de agosto de 1774 acadou o posto de gravador xeral de moedas de Francia, logo de lle adquirir os dereitos do posto a Joseph Charles Roëttiers, que o tiña na súa posesión logo da morte do seu fillo, Charles Norbert Roëttiers.

Duvivier foi autor de diversos retratos de membros da familia real durante os reinados de Lois XV e de Lois XVI (1774-1792). Entre 1765 e 1798 tivo unha presenza asidua nos Salóns de París, onde expuña as súas obras. No Salón de 1773 amosouse unha comparativa entre unha medalla súa na honra de Federico III, duque de Saxonia-Gotha-Altemburgo, e o retrato deste elaborado polo seu amigo Jean Antoine Houdon. 
[miniatura|120x120px|[Anverso da medalla na honra do Marqués de Lafayette (1791).]]
En 1788 pasou a figurar como asociado estranxeiro da Academia de Ciencia e Artes de Richmond, Virxinia, nos Estados Unidos. Entre as súas medallas máis salientables figuran a de George Washington (1776) e a de Gilbert du Motier, Marqués de Lafayette (1791).

Duvivier foi mestre doutro dos seus cuñados, Pierre Joseph Tiolier (1763-1819), que chegou tamén a ser gravador xeral, en 1803. Durante a Revolución Francesa, o 11 de xullo de 1791 o posto que ocupaba Duvivier foi amortizado e este foi substituído no seu traballo por un antigo discípulo seu, Augustin Dupré.

As sinaturas de Benjamin Duvivier nas medallas e nas moedas nas que participou como deseñador ou como gravador son as seguintes: B. DUVIVIER ou B. DUVIV antes da morte do seu pai en 1791, e D·V ou DUV· ou DUVIV· ou DUVIVIER, logo do falecemento daquel.  

En 1806 Duvivier foi designado membro da sección de gravado da Escola de Belas Artes do Instituto de Francia, logo do pasamento de Rambert Dumarest.
Ficheiro:France 1791-A 30 Sols (Louis16).jpg|30 soldos. Lois XVI (1791).
Ficheiro:Louis XVI Æ Double sol 1793 France.jpg|2 soldos. Lois XVI (1793).
Ficheiro:Caisse escompte jeton.jpg|Ficha comercial. Lois XV (1768).
Ficheiro:Sacre à Reims de Louis XVI.jpg|Medalla: Coroación de Lois XVI (1775).
Ficheiro:1776 Washington Before Boston Comitia Americana Second Restrike (Baker-48G).jpg|Medalla: George Washington (1776).

## Notas 
## Véxase tamén 
### Bibliografía 
* Barre, A. (1867). *Graveurs Généraux et particuliers des Monnaies de France, Contrôleurs Généraux des Effigies, Noms de quelques graveurs en Médailles de la Renaissance Française*. Pillet Fils, París.
* Bellier de La Chavignerie, E. (1882). "Duvivier (Pierre-Simon-Benjamin". En ''Dictionnaire général des artistes de l'École française depuis l'origine des arts du dessin jusqu'à nos jours: architectes, peintres, sculpteurs, graveurs et lithographes*. Tomo 1. Renouard, París. Páxinas 508-509.
* Forrer, L. (1916). "". **. Vol. 1. Spink & Son. Londres. Páxinas 685-689.
* Marx, R. (1897). *Les Médailleurs français depuis 1789, notice historique, suivie de documents sur la glyptique au XIXe siècle''. Société de propagation des livres d'art, París.
* Rodot, N. (1904). *Les médailleurs et les graveurs de monnaies, jetons et médailles en France.* Leroux, París.
* Sociétés des Beaux-Arts (1889). "Pierre-Simon-Benjamin Duvivier". En *Réunion des Sociétés des Beaux-Arts [...] du 11 au 15 juin 1889. 13e session*. E. Plon, Nourrit et Ce., París. Páxinas 339-376.
* Thieme, U.; Becker, F. (1914). "". En *Allgemeines Lexikon der Bildenden Künstler von der Antike bis zur Gegenwart.* Vol. 10. Seemann, Leipzig. Páxinas 249-250.

### Outros artigos 
* Gravador xeral de moedas de Francia
* *Monnaie de Paris*